
Az internetes rajongói közösségek nyelvhasználata: Rajongói szókincs a Tumblr-ön

Az elmúlt húsz évben a rajongói közösségek elárasztották a világhálót. Az internet lehetővé tette, hogy szélesebb körökben terjeszthessék alkotásaikat (melyek azelőtt rajongói magazinokban jelentek meg, amelyeket postai úton vagy a találkozókon terjesztettek), valamint azt is, hogy kitágítsák a határaikat. Hiszen a virtuális közösségekbe azok is beléphettek, akik a személyes találkozókon az esetleges nagy távolságok miatt nem tudtak részt venni. Ennek köszönhetően számtalan nemzetközi közösség létezik, amelyhez a világ minden tájáról csatlakozhatnak rajongók. Ezek a közösségek egy, a rajongói szubkultúrára jellemző szókészlettel rendelkeznek, amelyet egy Star Trek-rajongó ugyanúgy megért és használhat, mint az, aki inkább a kosztümös drámákat részesíti előnyben. Mivel ezek nemzetközi közösségek, a tagok általában angolul kommunikálnak egymással, így az angol lett a rajongói szleng bázisnyelve.
Dolgozatomban ennek a szókészletnek néhány elemét mutatom be, a Tumblr webes felületen található személyes rajongói blogok bejegyzéseiből gyűjtött példák segítségével. Azért ezt a felületet választottam a kutatásomhoz, mert míg egy rajongói oldal vagy egy fórum alapú közösség egyetlen dolog köré szerveződik, a személyes rajongói blogokon egyszerre több könyv, film, sorozat, stb. jelenik meg, így jobban tetten érhető a rajongói szleng univerzalitása.
A szókészlet elemeinek bemutatása után pedig kitérnék arra is, hogyan jelentek meg a vizsgált szavak, kifejezések magyar Tumblr-felhasználók blogjain. Kutatásom célja, hogy nyelvészeti szempontból közelítsem meg a rajongói közösségeket, illetve betekintést adni a rajongók világába.



